**ELŐTERJESZTÉS**

**Szombathely Megyei Jogú Város Közgyűlése Gazdasági és Jogi Bizottságának 2020. február havi rendes ülésére**

**Javaslat a Térségi Európai Digitális Innovációs Központ létrehozására irányuló együttműködési megállapodás aláírására**

A Forum Digital Együttműködés (továbbiakban Együttműködés) azzal a céllal jön létre, hogy olyan digitális innovációs központot – European Digital Innovation Hub – hozzon létre és működtessen, mely egyablakos szolgáltató szervezetként közreműködik digitalizációs technológiák alkalmazása révén a vállalkozások és a tágabb ökoszisztéma (lakosság, tanulók, egyéb szervezetek) üzleti folyamatainak, termékeinek és szolgáltatásainak versenyképesség-növelésében.

Az Együttműködési Megállapodással Szombathely Megyei Jogú Város Önkormányzata, Vas Megyei Önkormányzat, Pannon Gazdasági Hálózat Egyesület egy Térségi Európai Digitális Innovációs Központ létrehozását tűzik ki célul.

Az egységes és egymást kiegészítő központok rendszerének kiépítése és működtetése céljából az Európai Unió Digital Europe programja keretében valamennyi európai régióban egy központ működését jelentős részben finanszírozni kívánja, melyhez a nemzeti kormányok társfinanszírozását támasztja elvárásként. Mivel minden régióban várhatóan egy ilyen központ kerül kijelölésre, ezért az Együttműködés kiemelt célja, hogy ez a központ a Nyugat-dunántúli régióban Vas megyében legyen.

Az Európa Bizottság által is akkreditált digitális innovációs központ révén további Európai Uniós források válhatnak elérhetővé.

A Vas Megyei Önkormányzat 2020. február 14.-én tárgyalta az Együttműködési Megállapodást és döntött annak aláírásáról.

Javaslom, hogy az Európai Uniós források szélesebb spektrumának elérése érdekében Szombathely Önkormányzata a mellékelt Együttműködési Megállapodás aláírásával járuljon hozzá a Térségi Európai Digitális Innovációs Központ létrehozásához.

Kérem a Tisztelt Bizottságot, hogy a fentiek alapján a javaslatot megtárgyalni, és a határozati javaslatot jóváhagyni szíveskedjék.

Szombathely, 2020. február „ ”.

 **/: dr. Horváth Attila :/**

**HATÁROZATI JAVASLAT**

**…/2020. (II.24.) GJB. sz. határozat**

A Gazdasági és Jogi Bizottság a „Javaslat a Térségi Európai Digitális Innovációs Központ létrehozására irányuló együttműködési megállapodás aláírására” szóló előterjesztést megtárgyalta és azt az előterjesztésben foglaltak szerint javasolja a Közgyűlésnek elfogadásra.

**Felelősök:** Bokányi Adrienn, a Gazdasági és Jogi Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal